মুক্তির পয়গাম নিয়ে সিয়াম সাধনার মাস আমাদের মাঝে সমাগত। অন্যায়, অনাচার, দুর্নীতি, অসাধুতায় কলুষিত অন্তরকে কৃচ্ছ্রসাধনার দাবদাহ দ্বারা জ্বালিয়ে-পুড়িয়ে ভস্ম করে দেয়। আমাদের সিয়াম সাধনার মাধ্যমে সকল মিথ্যা, শঠতা, প্রবঞ্চনা, কলহ, হানাহানি, দ্বন্দ্ব-সংঘাত থেকে মুক্ত হয়ে তাকওয়ার পথে এগিয়ে আসতে হবে। অপরাধপ্রবণতার জায়গায় তাকওয়ার বীজ বপন করে নিজকে সুখে থাকা এবং অপরকেও সুখে রাখার মহান শিক্ষা নিয়ে এগিয়ে আসতে হবে। প্রভুর আতিথেয়তার প্রত্যাশায় সিয়াম সাধনার মাধ্যমে গড়ে তোলে ব্যক্তি, পারিবারিক ও সামাজিক জীবন। ‘সংযম মাসের’ এই প্রশিক্ষণ দ্বারা অন্যায়, লোভ-প্রলোভনের হাতছানিকে পদাঘাত করে দূরে নিক্ষেপ করে। রমজান মুত্তাকিনের সমাজ গড়ে বিশ্বমানবতাকে তাগুতি শক্তির শোষণ-নিপীড়নের হাত থেকে উদ্ধারের আহবান জানায়।